
Kuna watu ambao kwa makosa ya fikra zao na kiburi cha utamu wa madaraka na hasa wale waliopigwa ganzi ya ufisadi wanaamini katika mioyo yao kuwa CCM itadumu milele. Hawa pamoja na vikaragosi wengine wa ufisadi wamejiaminisha katika upotofu wao kuwa Chama hiki cha Mapinduzi kitatawala milele, kitadumu milele na kitaendelea kuwa kama kilivyo sasa milele. Hawa ni wa kuwekewa mikono na ikibidi kupepewa huku wanavutwa masikio.

Leo niendelee kuwa mjumbe wa habari mbaya. CCM ni mazao ya binadamu; ni chombo kilichoundwa na wanadamu, kimeongozwa na kinaongozwa na binadamu na kutokana hilo tu peke yake CCM inakuwa ni chombo kinachoweza kuharibika, kuvunjika, kuporomoka na kwa hakika kabisa chaweza kuzama. Hakuna ustadi wa mwanadamu unaoweza kufanya kazi zake zisiwe na makosa milele.  Katika uelewa wetu huu mdogo wa kibinadamu ni kazi za Mungu tu ambazo hazina makosa. 
Hivyo ninaposikia mtu anasema kwamba hakuna ufisadi ndani ya CCM ninamshangaa. Nikimsikia mtu anasema “CCM ni safi” ninamtumbulia macho kama mjusi aliyekoswakoswa na mlango. Na pale ninaposikia kuna wana propaganda wa CCM ambao wanaitetea CCM kuwa ni chama safi na kina “mafisadi wanne” tu ninafumba macho yangu kwa mshtuko na kama ningekuwa karibu ningemtundika konzi mtu huyo kumgutusha kutoka katika usingizi wake uliochanganyika na ulevi wa madaraka. 

Malumbano tunayoyasikia sasa na kugongana kunakoendelea hivi sasa ndani ya CCM na tutashuhudia zaidi miezi michache ijayo kunatoa ushahidi wa jambo moja kubwa kuwa CCM iko matatani na hakuna mtu wa kuiokoa. CCM haiokoleki. 

Wale wanaogongana ndani ya CCM leo hii hawagongani  kwa sababu ya tofauti za kiitikadi (karibu wote hawana), wanagongana zaidi kuhusu maslahi yao ndani ya Chama. Makundi yote yaliyopo ndani ya CCM leo hii yanatuhakikishia kuwa hayawezi kudumu ndani ya chama hicho hicho yakiendelea kuongeza upana, ukali, na uzito wa tofauti zao. 

Mstari ulichorwa kwenye ripoti ya Richmond. Wanahistoria watakapokaa chini kuandika juu ya kuvunjika/kumeguka kwa CCM bila ya shaka watalielezea hilo kwa kuangalia mwitikio wa wanasiasa mbalimbali wa chama hicho baada ya ripoti ya Richmond kutolewa Bungeni na kusababisha serikali kujiuzulu. Tukio lile limebakia na linaendelea kubakia kama mstari unaozitenganisha kambi hizi mbili. 

Wale wabunge waliosimama Bungeni kuunga mkono ripoti ile na kutaka wahusika wote wawajibishwe akiwemo Edward Lowassa aliyekuwa Waziri Mkuu awajibishwe ndio hao leo hii wanaonekana wakiongoza vita dhidi ya ufisadi. Kundi hili bila ya shaka lina watu kama Mwakyembe, Selelii, Kilango, Mkumba, Kimaro na wengine. Utawaona wabunge hao hao ndio wamekuwa tena kidete wakisimama dhidi ya Dowans, Kiwira, EPA, n.k
Kundi lile la wabunge waliotaka Lowassa apewe muda kujieleza na walioona kuwa hakutendewa haki leo hii wanaonekana ni watetezi wa ufisadi kwani wamegoma kabisa kujiunga katika kulaani na kupiga vita ufisadi ule ambao umelimeza taifa. Hawa hawajasimama kusema lolote kuhusu Kagoda, Kiwira, Dowans na wanaonekana ni kama wanajaribu kufafanua mambo haya lakini hawataki kuonekana wako upande wa hilo kundi la kwanza. Miongoni mwao bila ya shaka ni Lowassa, Rostam, Serukamba, Kingunge, Makamba na wengine. 

Kutokana na makundi hayo mawili ndani ya wabunge wa CCM kambi kubwa mbili nazo zimeibuka katika wanachama wa CCM zikifuata kabisa mwelekeo wa nani alichagua upande gani kwenye suala la Richmond. Wanachama wanaoamini kuwa Mwakyembe ni timu yake walifanya kazi vizuri na ripoti yao ni ya mfano wanajikuta ndio wanapiga kelele dhidi ya ufisadi wakati wale wanaomini kuwa Lowassa alionewa wanajikuta wako upande wa pili. 
Kwa kadiri siku zinavyozidi kwenda mbele kambi hizi mbili zinazidi kwenda pande mbili mbalimbali(polarization) na nina uhakika huko tunakokwenda tofauti zao zitatoka kuwa za kibinafsi (kujilinda, kisasi, kutetea majimbo, kuhakikisha hawaanguki n.k) na kuwa za kiitikadi (ideological).  Na katika kufanya hivyo wanazidi kugawa Chama na wakati huo huo kugawa wananchi wengine. 

Kutokana na tofauti hizo nina uhakika kuwa moto wa uchaguzi utakapoanza kuiva pande hizi mbili zitaenda zaidi ya kutofautiana kisiasa bali zitakuwa zimepaniana kuangushana na matokeo yake itakuwa ni kuvunjika kwa Chama cha Mapinduzi tulichokizoea. Kama vile watoto wanavyoweza kuvuta mpira wa manati kuna kiasi cha kule kuvutika kwake (elasticity) lakini kuna mahali inafikia ule mpira utakatika. Huwezi kuuvuta mpira hivyo kwa muda mrefu bila kufikia mahali hapo. 

Hizi pande mbili zitavutana na hatima yake itakuwa ni kumeguka kwa CCM. Pamoja na jitihada za kujaribu kutafuta mapatano kati ya pande hizi mbili ukweli unabakia kuwa pasipo kutengana mapatano hayo hayawezi kufikiwa; mapatano yoyote ndani ya CCM ya sasa kati ya pande hizi mbili yatakuwa ni mapatano ya kinafiki. Lakini kuna jambo jingine kubwa litakalosababisha pande hizi mbili kutengana; uongozi wa juu wa CCM ya sasa ni dhaifu kuliko wakati mwingine wowote ule.

Kwa mtu yeyote (ukiondoa makuwadi na vikaragosi wa mafisadi) anaweza kuona udhaifu wa baadhi ya wale wanaojulikana kama vigogowa CCM. Ni udhaifu wa misimamo na mitazamo, udhaifu ambao unawaweka mahali pagumu sana kupatanisha pande hizi mbili na kuiokoa CCM inayozama. Siyo vikao vya Chama wala matamko ya chama yanayoweza kukiokoa CCM sasa hivi. Tuwaangalie baadhi ya vigogo hao.
Jakaya Kikwete: Mwenyekiti wa Taifa wa Chama wa Chama cha Mapinduzi 

Rais Kikwete ana majukwaa mawili ambayo yangetakiwa kumpa nguvu; urais wa nchi na uenyekiti wa CCM. Bahati nzuri (au mbaya inategemea unaangalia ukiwa wapi) anajikuta amedhoofishwa katika pande zote mbili. Kwa upande Uenyekiti wa CCM anakumbana na uasi wa wazi ndani ya chama chake ambao umebatizwa jina la “demokrasia”. Uasi huu unaongozwa na kundi la viongozi wa CCM ambao waliathirika katika sakata la Richmond na ambao wanahusishwa na vitendo kadha wa kadha vya ufisadi (matumizi mabaya ya madaraka, uvunjaji wa Katiba, Sheria n.k) Ubaya wake ni kuwa kundi hilo hilo ndilo lililomsaidia kupata nguvu yake ya pili yaani Urais.

Hilo linamuweka Rais Kikwete mahali pabaya na pagumu; ni kama kujaribu kuchagua kuangukiwa na chuma au mwamba. Watu wanaotajwa na mambo ya kifisadi ndio waliosimamia kampeni yake, wanajua fedha za kampeni zilizotoka wapi na kwa nani na wanajua michezo “michafu” waliyoifanya pamoja na Kikwete kuweza kuwaangusha waliokuwa wapinzani wake. 

Hivyo, kwa Kikwete kujaribu kuwapigia kelele hawa itakuwa ni kama kuwanyoshea kidole kimoja wao, vitatu yeye na gumba kwa Mungu kama shahidi. Kikwete hawezi kupambana nao kama jemedari; anachoweza kufanya ni kutegemea mkakati wa “kiufundi” yaani kuacha “liwalo na liwe”. 

Ndiyo sababu Kikwete hajafanya juhudi za kuifunua Meremeta (ni aibu kubwa ya taifa letu), hajafanya juhudi ya kuifunua Dowans (ni mafisadi wale wale wa Loliondo na Yaeda Chini), hajafanya juhudi ya kuifunua Kagoda n.k Kilichobakia ni mazingaombwe ya kuwaridhisha wananchi kwa michezo “kashkash lete”.  
Mizengo Kayanza Peter Pinda – Waziri Mkuu

Tatizo kubwa la Pinda ambalo ndio udhaifu wake mkuu ni kujaribu kuongoza kwa vionjo na hisia zake. Ana tatizo kubwa sana la kufuata sheria jinsi zilivyo na mara kadhaa sasa amekuwa akitoa maelekezo ambayo yanagongana na sheria zetu na hivyo kujiweka kwenye mstari mwembamba. Ingekuwa nchi nyingine baadhi ya maamuzi au matamshi yake yangemsababishia kujiuzulu siyo kutoa machozi.
Kwenye CCM hana nguvu alizokuwa nazo Lowassa. Siyo mwanasiasa hasa na yawezekana ndiyo sababu ya kuteuliwa kwake hasa kwani ni mtendaji zaidi kuliko mwanasiasa. Hivyo, anahofiwa kwenye masuala ya utendaji lakini siyo kwenye masuala ya kisiasa kwani hana ule ubavu wa kuweza kuiokoa CCM.

Yusuph Makamba: Katibu Mkuu wa CCM na Mbunge wa Kuteuliwa

Hakuna Katibu Mkuu wa CCM ambaye ameonesha uongozi dhaifu wa chama kama Makamba. Wengi wetu tunamfahamu Makamba kutokana na staili ya utawala wake akiwa ameshika nafasi mbalimbali za kiutendaji; kuanzia akiwa Mkuu wa Wilaya hadi Ukuu wa Mkoa. Kuanzia akiwa Tanga, Kigoma na hata Dar. Tunamfahamu kwa vichekesho vyake, nukuu zake za Qurani na Biblia, na ufuatiliaji wake wa jambo hadi kuona mwisho wake. 

Baada ya kuuvaa Ukatibu Mkuu tukagundua udhaifu wake mkubwa wa kiuongozi; hayuko makini kukilinda Chama na hana ujasiri wa mtu kama Marehemu Horace Kolimba ambaye alithubutu kuinyoshea kidole CCM na kutokana na nafasi yake alijua matatizo yaliyoko CCM, matatizo ambayo hata yeye mwenyewe alihusika (IPTL na safari yake ya Indonesia!). 
Makamba yeye ni “mkanaji” (denier). Kwake yeye CCM ni safi, hakuna matatizo, na ni chama ambacho kinaongozwa na sera safi na watu wasafi. Kwa maoni yake mtu yeyote anayeonesha mapungufu ya CCM ni mwongo, mzushi na apuuzwe kwani anataka kupandikiza “chuki” dhidi ya Chama. Hivyo haya malumbano ya kina Kingunge na Malecela na wengine ni “demokrasia” wakati kila mtu anajua ni “domoghasia”, yaani ghasia zifanywazo kwa mdomo!

Pius Msekwa – Makamu Mwenyekiti wa CCM Bara

Huyu ni miongoni mwa wataalamu mahiri wa mambo ya Bunge, na itikadi ya CCM. Hata hivyo ameingia katika nafasi hiyo akiwa hajui kama yeye ni mnyama au ndege. Kwa vile anafanya kazi kama Makamu wa Mwenyekiti basi nguvu zake na shughuli zake zinamtegemea sana Mwenyekiti. Siyo mwanasiasa mahiri majukwaani kama tulivyoona Busanda na Biharamulo. 

Hana sauti ndani ya Chama ya kumfanya atiliwe maanani na hivyo amekuwa akipuuzwa. Kosa lake kubwa lilikuwa ni lile la kugeuka ahadi yake mwaka 2005 kitu ambacho kuna wana CCM hawakumsamehe na wakafanya mbinu ya kumuangusha. 

Yeye naye kama Makamba ni mkanaji. Anakana matatizo yaliyoko ndani ya CCM akiamini kuwa siyo ya kimfumo au kimuundo bali ni ya mtu mmoja mmoja. Ninakumbuka kauli yake aliyotoa Afrika Kusini ambako alikana kuwa mpasuko wa ANC (uliozaa COPA) hauwezi kutokea CCM. Wakati akiisifia CCM huko Afrika ya Kusini kuwa ni chama kilichopita mambo ya kikabila leo hii tunaweza kuona sumu kali ya udini ikikinyemelea chama hicho kama mumiani wakati wa ajali.
Hata hivyo tukimuuliza kuhusu udini huo nina uhakika hawezi kukubali kwa sababu yeye ni mkanaji kama Makamba. 

Rais Amani Karume – Makamu Mwenyekiti wa CCM (Visiwani)

Kwenye siasa za chama kitaifa Karume yuko pembeni sana. Zaidi ya kuitwa kwenye hafla za hapa na pale na kuonekana kwenye dhifa mbalimbali Karume hana sauti ya sera wala Itikadi. Yeye naye kama Kikwete hajajitokeza kuonesha kukerwa kwake na ufisadi wa Benki Kuu, Meremeta, n.k Yuko kimya kwani yawezekana anaona kuwa mambo hayo ni ya “bara” zaidi na siyo ya Wazanzibari. Hivyo, amejitenga na siasa za kitaifa. 

Lakini zaidi pia, Karume mwenyewe anasumbuliwa na siasa za “Upemba na Uunguja” na hivyo anajikuta anabanwa na siasa za huko visiwani kuliko kwingine. Leo hii kunakotokea matatizo ya uandikishaji huko Pemba serikali yake inafura na kuwa mkali kukosolewa. Kwa muda wote huu uliopita anafuata staili ya uongozi wa Kikwete ya kuwaletea watu “vitu” badala ya “utu” kwanza. Hivyo, wanajenga barabara, shule na hospitali Pemba wakiamini kwa kufanya hivyo wanawavutia wapenzi wa CUF CCM. Kumbe Wapemba wanasema “hospitali tutakwenda, barabara zenu tutatumia lakini CCM Pemba Ng’o”! Hili hawalielewi. Hivyo ni udhaifu mkubwa.

Samuel Sitta – Spika wa Bunge la Muungano na Mbunge wa Urambo

Spika Sitta ana nguvu ambayo wengine hawana. Ana nguvu ya cheo cha Uspika na hivyo kumpa sauti ambayo hakuna mbunge mwingine wa CCM anayo. Hata hivyo, yeye mwenyewe anajikuta ana udhaifu mkubwa wa uendeshaji mambo Bungeni. Kutokana na maamuzi yake mbalimbali inaonekana ndiye anakigawa chama hicho huko Bungeni na hivyo amejitengenezea maadui wazito sana ambao hawajamsamehe hadi leo hii kuanzia suala la Richmond na wamemnuia kumuangusha. 

Ili mafisadi waweze kushinda 2010 na kuendelea kututawa, ni lazima Sitta aangushwe. Sasa hivi anategemea zaidi huruma na hisani ya Rais na Waziri Mkuu kwani hao wawili wakionesha tu kutoridhishwa na Sitta basi wimbi la mashabiki wake Bungeni linapeperuka kama vipepeo waliokosa maua.

Rais Mstaafu Benjamin Mkapa 
Kati ya viongozi wote wa CCM ni Mkapa ndiye aliye dhaifu zaidi. Sasa hivi kanyang’anywa Kiwira na amelazimishwa kuwa Bubu. Hawezi kuzungumza kwani kila kauli atakayotoa itazua maswali mengi. Ni chini ya utawala wake mafisadi walijenga kambi Tanzania na licha ya sifa za uongo zilizokuwa zimetolewa juu ya utawala wake, ukweli unabakia kuwa ulikuwa ni utawala wa kifisadi, wenye itikadi ya kifisadi, mwelekeo wa kifisadi na matokeo ya kifisadi. 

Ripoti yangu ijayo ya “kesi dhidi ya Mkapa” itafunua hili kwa uwazi zaidi.

Edward Lowassa – Waziri Mkuu wa zamani na Mbunge wa Monduli

Lowassa angekuwa shujaa wa nchi hii baada ya kujiuzulu. Akajipenda yeye zaidi kuliko taifa lake. Akapenda urafiki wake na ushirika wa wenzake kuliko kuwachukia maadui wa taifa hili. Na yeye kama wengine ni mkanaji. Hadi hivi sasa hajakubali kuwajibika kwa suala la Richmond na bado anaona kuwa alionewa na anataka kupata nafasi ya kuelezea upande wake. 
Makanusho ya kina Salva Rweyemamu (Mkurugenzi wa Mawasiliano ya Rais?) na Katibu Mkuu Kiongozi Luhanjo yamezidi kumuweka mahali pabaya. Yeye hawezi kukinyoshea CCM kidole isipokuwa kama kwa manung’uniko ya kuonewa.
Wapo wanasiasa wengine kama kina Rostam Aziz, Andrew Chenge, Basil Mramba, na wengine ambao wote ni udhaifu tu ndani ya CCM. Wanasiasa hawa pamojana mashabiki wao wanaendelea kuonesha kuwa chama hiki kilicho sasa hakiokoleki pasipo mabadiliko makubwa na kutimuana. Kwa vile tofauti yao ni ya mambo ya binafsi na siyo ya kiitikadi ni wazi kuwa hawawezi kukaa pamoja. Ni sawa na kujaribu kuanzisha maisha ya “kijamaa kati ya chui, mbuzi na majani” kwenye zizi moja. 

CCM sasa hivi haisafishiki, haiteteeki, haisalimiki, na haiokoleki. Hakuna kikaragosi wa ufisadi anayeweza kutokea kwenye luninga au radio au jukwaani akaitetea CCM na akaiokoa. Njia pekee ni kwa chama hiki kutimiza ule Unabii ambao niliuuzungumzia miaka minne iliyopita. Unabii ambao umeanza kutimia na utatimia hadi nukta yake ya mwisho. 

Kwani “ni bora chama kimoja kife kuliko taifa zima liangamie”.

Niandikie: Mwanakijiji@mwanakijiji.com
